open-index/open-wikipedia-markdown huggingface dataset:
GSM

**GSM** (abreviacion pa *Global System for Mobile Communications*) ta un standard cu ta specifica con 2G (di dos generacion) di rednan celular ta opera. GSM tabata un mehoracion significante riba e prome generacion di rednan celular y a representa un transicion di telecomunicacion analogico pa digital.

El a wordo implementa pa prome biaha na Finlandia na december 1991. Pa memey di añanan 2010, el a bira un norma mundial pa comunicacion mobil logrando mas ku 90% di e mercado, y operando den mas cu 193 pais y teritorio.
Soto

**Soto** ta un lugá chikitu den nort di Kòrsou, un área ku popularmente ta referí na dje komo Bandabou. E ta serka di e bahia di Santa Martha, un bahia hundu na e kosta nortost di e isla. E pueblo chikito di Santa Cruz ta situá net nortwest di Soto. Barber ta situá na nortost di Soto, na e otro banda di e kadena di seru ku ta ekstendé riba gran parti di e largura di e isla.

## Historia
Soto a originá for di dos plantashon: Klein i Groot Santa Martha. E nòmber ta data for di e periodo spañó, i e plantashonnan tabata eksistí for di 1696, enbolbí den produkshon di salu i e kolekshon di baliña di dividivi pa prosesá kueru.

E pueblo di Soto a lanta, despues di e abolishon di sklabitut na 1863, rònt di e skol fundá pa e mishon katóliko na 1848. Na 1925 un misa a wòrdu konstruí den e pueblo. Un konvento i un internat a wòrdu agregá despues banda di e misa.

Den añanan 1940, e plantashon di Klein Santa Martha a wòrdu kumprá pa lanta un koperativa agrikultural ku Helfrichdorp komo su núkleo, pero e proyekto a frakasá i e área a kai den dekadensia. Na 1995, e Fundashon di Kuido di Monumento a kuminsá restorá Klein Santa Martha.

## Resumen
Soto ta un lugá chikitu ku un bahada leve di poblashon. E ta un di e áreanan mas pober di Kòrsou. E fasilidatnan di e pueblo ta rasonabel i e tin un funshon regional ku un skol básiko, tiendanan, klínika i misa.

Na e bahia ta situá na e playa ku yama Playa Santa Martha. Na kaminda pa e playa, un seru ta ofresé un bista panorámiko di e laguna. E kompleho turístiko Sunset Waters a wòrdu konstruí riba e playa, pero ta bandoná i deteriorá.
Monumentenfonds Aruba

**Monumentenfonds Aruba** of **SMFA**, oficialmente *Stichting Monumentenfonds Aruba*, ta un fundacion cu e tarea principal pa cumpra, restaura, redestina, maneha, huur y mantene monumentonan di Aruba cu e meta pa conserva nan pa futuro. Fuera di Monumentenbureau Aruba y Conseho di Monumento, SMFA ta e instancia financiero riba tereno di conservacion di herencia.

## Historia y desaroyo
SMFA a ser funda dia 17 di juni 1996 y ta operá independientemente cu 9 miembro di personal, ku ta haya sosten di boluntario, stagiaire i studiantenan den fase di graduacion. E organisacion ta consistí di tres unidad di operacion: proyectonan; mantencion; i educacion, relacionan publico y operacionnan interno. E fondo, cu a cuminsá na 1996 cu subsidio di gobierno, tambe ta financieramente independiente for di 2012. Den colaboracion ku e Fondo Nacional di Restauracion di Hulanda, a start cu un fondo rotativo na november 2010 a base di un fiansa di dos miyon euro na un interes abou. E entradanan di operacion di e edificionan renoba ta wordo debolbi na e fondo aki pa wordo uza pa restauracionnan nobo. SMFA ta calcula su entrada di huur na 2018 na 1.9 miyon florin Arubano. E directiva di e fundacion ta consisti di 5 miembro. 

Recientemente, SMFA a compromete su mes na un maneho mas integral pa cu restauracion y explotacion di monumentonan. Mas atencion ta wordo dedica na actividadnan informativo y educativo pa asina aumenta e aprecio publico pa monumentonan y pa promove cooperacion cu tur posibel stakeholder. SMFA tambe ta facilita doñonan di monumento priva cu conseho y fiansa na interes abou.

## Monumentonan bou maneho

Algun otro proyecto andando desde 2014 ta, entre otro, Tanki di Awa na Kibaima, Imeldahof nan Noord (nr. 02-003), Kerki Sero Colorado (nr. 04-004) y Edificio Aruba Bank den Caya G.F. (Betico) Croes.
Roshendra Vrolijk

**Roshendra Julienne Mercedes Vrolijk** (☆ 3 di november 1984 na Aruba) ta un ex-landado Arubano, specialisa den estilo liber. E tabata un di e prome landadonan olimpico di Aruba, banda di Davy Bisslik, y a participa na dos ocacion na Weganan Olimpico (2000 y 2004). 

## Carera deportivo
Como e atleta mas hoben di Aruba (15 aña) Vrolijk a haci su debut den Weganan Olimpico di Zomer 2000 na Sydney, unda el a competi den categoria femenino 50 meter estilo liber. Den e di tres buelta e ta derota Yuliana Mikheeva di Armenia cu no menos cu un diferencia di 0,49 di un seconde den 29.31, y ta termina asina riba posicion seis den su grupo y sesentidos riba e tabla general.

Na 2003, Vrolijk a competi den ocho evento di landamento na *World Aquatics Swimming Championships 2003*, cu a tuma luga na Barcelona, ​​Spaña. Su miho resultado tabata e di 42 luga den e categoria 200 meter pecho, y el a gana su preliminar den e 50 meter pecho, sinembargo e no tabata suficiente lihe pa clasifica pa e siguiente buelta. E luna despues el a landa na e Weganan Panamericano di 2003 na Santo Domingo, Republica Dominicano, competiendo den e 50 meter estilo liber caminda el a termina na di 23 luga for di 26 landado.

Na Weganan Olimpico di Zomer 2004 na Atenas, Vrolijk a keda eligi pa COA pa bira e prome cargado di bandera femenino di Aruba den e ceremonia di apertura. El a bolbe clasifica pa e 50 m estilo liber door di haya un luga di universalidad di FINA, den un tempo di entrada di 28.13. Den e di cuater preliminar, el a alcansa e di tres posicion pa tres shen parti di un seconde (0.03) tras di Maria Tregubova di Moldavia den 28.43. Vrolijk no a logra avansa pa e semifinalnan, ya cu riba e ultimo dia di e preliminarnan el a keda na di 49 luga entre 75 landado.
Realismo den literatura spaño

**Realismo den literatura spaño** ta referí na e obranan pertenesiente na un movementu literario ku ta forma parti di realismo, un movementu kultural ku a wòrdu impulsá na Oropa meimei di siglo diesnuebe dor di baha e tendensianan di e movementu romántiko. E ta un koriente prosedente di Fransia ku, na 1850, a desaroya simia eksistente den romantisismo, prinsipalmente "kostumbrismo". 

E ideanan romántiko lo a disolbé pokopoko i a kuminsá reakshoná kontra "arte pa arte" ku tabata proklamá e independensia òf outonomia di e obra segun realidat; algun hende ya tabata kansá di mira loke ta imaginativo i pintoresko, i a kuminsa pretendé di observá ophetivamente e personanan, sosiedat i akshonnan kontemporáneo. Su meta tabata pa presentá un imagen di sosiedat. E prekursornan prinsipal tabata Honoré de Balzac (1799-1850) kende, ku obranan manera *La Komedia Humano*, a impone den e novela un fin moral i sosial. Ademas, Stendhal (1783-1842) a ataká e tópikonan sentimentalista di romantisismo i su preferensia pa e karakternan heroiko i eksaltá pa medio di su novelanan *Le Rouge et Le Noir* i *La Chartreuse de Parma*, den kua "e novela ta un spiel ku nos ta pone den kaminda", frase ku ta kòrda, di bèrdat, na esun di Cervantes tokante komedia, di kua el a bisa ku "e ta pone un spiel su dilanti na kada paso, kaminda ta mira en bibo e akshonnan di bida humano". E meta aki a kondusí, den algun outor, na e movementu di naturalismo.
Generashon di 98

**Generashon di 98** (spaño: ), tambe yamá **Generashon di 1898** (spaño: ), tabata un grupo di novelista, poeta, ensayista i filósofo aktivo na Spaña na e tempu di e Guera Spaño-Amerikano (1898), enkargá ku renobashon kultural i estétiko, i asosiá ku modernismo.

E nòmber a wòrdu introdusí pa José Martínez Ruiz (komúnmente konosí komo "Azorín") den su ensayo di 1913 titulá "La generación de 1898", aludiendo na e krisis moral, polítiko y soshal na Spaña ku a wòrdu produsí pa e pèrdida di e kolonianan di Cuba, Puerto Rico, Filipinas i Guam despues di e derota den e Guera Spaño-Amerikano e mesun aña. E historiadó Raymond Carr ta definí e Generashon di 98 komo e "grupo di eskritornan kreativo ku a nase den e añanan setenta, di kua su obranan prinsipal ta kai den e dos dékada despues di 1898".

E intelektualidat den e grupo aki ta konosí pa nan krítikanan di e establesimentunan literario i edukativo spañó, ku nan tabata konsiderá ku nan tabatin karakterístikanan di konformismo, ignoransia i falta di berdadero espíritu. Su krítikonan tabata kompañá i fuertemente konektá ku e avershon di e grupo pa e movementu di Restorashon ku tabata tumando lugá den e gobièrnu spañó.
Generashon di 27

E **Generashon di 27** tabata un grupo influyente di poeta ku a surgi den e sírkulonan literario spañó entre 1923 i 1927, esensialmente pa un deseo kompartí di eksperimenta i traha ku formanan vanguardista di arte i poesia. Nan promé enkuentro formal a tuma lugá na Sevilla na 1927 na okashon di e 300 aniversario di e morto di e poeta baroko Luis de Góngora. Eskritor i intelektualnan a rindi homenahe na Ateneo di Sevilla, ku retrospektivamente a bira e akto fundashonal di e movementu.
Aruba Bank

**Aruba Bank** ta un banco comercial priva na Aruba y e prome banco di e isla, funda na 1925 pa John G. Eman. E ta provee un scala amplio di servicio financiero, comercial, corporativo, internacional y di seguro. Su sede principal ta situa na Camacuri cu sucursalnan na Oranjestad, Hato y San Nicolas. Aruba Bank tin entre 260 pa 280 empleado y hopi mas ku 30 ATM y otro mashinnan pa deposito inteligente.

## Historia
Despues cu refineria Lago a cuminsa opera, John G. (Dudu) Eman (1898-1944), empresario Arubano, tabata fungi como cahero di e refineria, cu tabata haya placa di Corsou pa haci pagonan na Aruba. Ora cu mas y mas empleado di Lago a puntr’e pa tene nan placa pa nan, el a dicidi di lanta un banco oficialmente. E banco a cuminsa como John G. Eman Banking Department na aña 1925 den Wilhelminastraat na Oranjestad. 

Na 1932, e banko a ser incorporá den e John G. Eman Bank N.V. pa amplia su actividadnan bancario pa apoya e desaroyo economico creciente riba e isla. Cuater aña despues, na 1936, e actividad economico di Aruba a rekerí mas kapital ainda. E John G. Eman Bank a uni forsa cu Maduro & Curiel's Bank N.V. (MCB) y Aruba Bank a nace. Te na 1946, e ta habri un sucursal na San Nicolas pa sirbi Lago y su empleadonan, y tambe e comunidad en general di districto di San Nicolas. 

Despues cu e colaboracion cu MCB a termina na aña 1962, e herederonan di Eman a continua e banco bou di e mesun nomber di Aruba Bank N.V. 

Den siglo 21, Aruba Bank a pasa pa un periodo di crecemento y diversificacion: na october 2003 e banco ta adkiri e accionnan di Interbank Aruba N.V. y na februari 2005 e accionnan di OHRA Hypotheekbank. Awendia, Orco Group ta 100% doño di Aruba Bank. 

## Mira tambe
* Banco Central di Aruba
Dick Schoof

**Hendrikus Wilhelmus Maria (Dick) Schoof** (☆ 8 di mart 1957 na Santpoort, Hulanda) ta un eks-polítiko hulandes i eks-ámtenar. For di 2 di yüli 2024 te 23 di februari 2026 e tabata promé minister no-partidista den gabinete-Schoof, e gabinete extraparlamentario (operando los di e fraccionnan den parlamento) y esun mas derechista desde Guera Mundial II. 

Te ku 28 di mei 2024, e tabata sekretario-general di Ministerio di Hustisia i Seguridat. Anteriormente e tabata direktor-general di Servisio General di Inteligensia i Seguridat (AIVD) i koordinadó nashonal pa Kontraterorismo i Seguridat (NCTV).

Durante e formashon di gabinete di 2023-'24, Schoof a wòrdu nominá dia 28 di mei 2024 komo promé minister dor di e partidonan negosiadó PVV, VVD, NSC i BBB. Esaki a sosodé despues ku Geert Wilders (PVV), lider politiko di e partido mas grandi den Tweede Kamer, no a risibí sosten sufisiente pa e mes bira promé minister i eks-minister di PvdA, Ronald Plasterk, a retirá su kandidatura pa promé minister.

Dia 2 di yüli 2024, Schoof a huramentá komo promé minister.
Telecomunicacion

**Telecomunicacion** (combinacion di griego τηλε o *tele* = leu y latin *communicare* = pa comunica) ta e transmision di informacion di un luga pa otro sin cu fisicamente nada of ningun hende a move pa eynan.

E revolucion den comunicacion 'wireless' a cuminsa den e prome decada di siglo 20, cu avancenan incluyendo esnan den radiocomunicacion door di Guglielmo Marconi, kende a gana e Premio Nobel di Fisica na 1909. Experimentonan pa comunica na un distancia tabata data for di basta tempo; entre otro cu uzo di tambor, candela, señalnan di huma, bandera, uzo di spiel pa refleha solo, faro, heliografia, telegrafia optico-mecanico desaroya pa Claude Chappe na Francia for di 1793, etc.

Formanan moderno di telecomunicacion, uzando transmisornan electronico, ta: telefon (mobil), radio, television y internet. Un forma mas bieu ta telegrafia. E transferencia di informacion ta tuma luga via señalnan electromagnetico, por ehempel den kabelnan (señalnan electronico), 'fiber optics' (lus) o cu e ondanan di radio (ether). Door di conecta ekipo periferico, 'multiplexer' y ekipo di switch (por ehèmpel un sentral di telefon of un router IP of un switch di ATM), ta crea rednan di telecomunicacion na cua por conecta cantidadnan grandi di usuario y logrando e calidad di servicio desea.

## Empresa
Den e industria di telecomunicacion ta haci distincion entre empresanan cu ta explota rednan di  telecomunicacion (*carriers*), esunnan cu ta duna servicio (*service providers*) y esunnan cu ta suministra solucionnan pa telecomunicacion (*distributors*).

E dies empresa mas grandi di telecomunicacion na mundo (segun benta na 2015) ta:

#  AT&T
#  Verizon Communications
#  China Mobile
#  Softbank
#  Nippon Telegraph & Telephone
#  Deutsche Telekom AG
#  Telefónica
#  KDDI
#  China Telecom
#  Orange

E seis empresa mas grandi na mundo cu ta suministra ekipo pa rednan di telecomunicacion (segun benta na 2015) ta:
 
#  Ericsson
#  Huawei
#  Nokia
#  Alcatel-Lucent
#  ZTE
#  Samsung
Red celular

Un **red celular** of **red mobil** ta un red di telecomunicacion caminda e link pa y for di e nodonan final di e red ta 'wireless' (sin kabel) y e distribuicion di e red ta tuma luga via zonanan terestre yama cel, cada un ekipa cu por lo menos un *toren di recepcion* na un luga fiho (usualmente tin tres sitio di cel of stacion basico di recepcion). E stacionnan basico aki ta provee ​​e cel cu cobertura di e red, cu por wordo uzá pa transmision di bos, datonan y otro tipo di contenido. Un cel tipicamente ta uza un set di frecuencia diferente for di celnan bisiña, pa evita interferencia y ta proveé c​alidad di servicio garantisa denter di cada cel.

Ora celnan wordo di link, nan ta provee ​cobertura di radio den un zona geograficamente amplio. Esaki ta permití numeroso receptor portatil (p.e. telefon celular, tablet y laptopnan ekipa cu modem mobil di onda amplio, pager, etc.) pa comunica cu otro y cu e 'toren di recepcion' fiho y pa medio di stacionnan basico cu telefonnan cualke caminda den e red, hasta ora durante transmision algun di e 'receptornan' ta move door di mas cu un cel.
Mahatma Gandhi

**Mohandas Karamchand Gandhi** (ISO: Mōhanadāsa KaramacadaDa GādDhī) (☆ 2 di òktober 1869 na Porbandar – † 30 di yanüari 1948 na New Delhi), tabata un hurista i politiko indio i tambe lider nashonalista antikolonial i spiritual ku a usa resistensia no violento pa e kampaña eksitoso pa e independensia di India for di dominio britániko. E tabata un inspirashon pa movementonan pa derechonan sivil i libertat ront mundu. E honroso *Mahātmā* (sanskrit: gran alma, venerable), ku a ser apliká na su persona pa promé biaha na Sur Afrika na 1914, awor ta ser usá rònt mundu.

## Link eksterno
* Gandhi Heritage Portal
* Gandhi na e Ashram di Sabarmati
Storia di konde Lucanor

**Storia di konde Lucanor** (spaño antiguo: *Libro de los enxiemplos del Conde Lucanor et De Patronio*) ta un kolekshon di parábola skirbí na 1335 pa Juan Manuel, prins di Villena. E ta un di e promé obranan den prosa na spaño.

E buki ta dividi den sinku parti. E promé i e parti mas konosí ta un seri di 51 relato (algun di no mas ku un página òf dos) ku a ser saká for di diferente fuente, manera Esopo i otro eskritornan klásiko, i kuentanan popular árabe.

Storia di konde Lucanor a ser imprimí pa promé biaha na 1575 ora ku el a wòrdu publiká na Sevilla bou di e ouspisio di Argote de Molina. E a keda imprimí atrobe na Madrid na 1642, despues di kua el a keda lubidá pa kasi dos siglo.
Cantigas de Santa María

E ***Cantigas de Santa María*** ta 420 poema ku notashon musikal, skirbí den idioma medieval gayegoportugues durante reinado di Alfonso 10 di Kastila e Sabí (1221-1284). Tradishonalmente, tur ta atribui na Alfonso, aunke estudionan a establese desde e tempo ei ku e musikonan i poetanan di su corte tabata responsabel pa mayoria di nan, y Alfonso tambe ta atribui algun.

E ta un di e kolekshonnan mas grandi di kansionnan monofónico (solista) di Edat Media i ta karakterisá pa e menshon di Birgen Maria den kada kansion, miéntras ku kada di dies kansion ta un himno.

E *Cantigas* a sobrevivi den kuater kodekso manuskrito: dos na El Escorial, un na Biblioteka Nashonal di Madrid i un otro na Florensia, Italia. E codex E di El Escorial ta iluminá ku miniaturanan di koló ku ta mustra par di musikantenan ku ta toka un variedat amplio di instrumento. E *Códice Rico* (T) di El Escorial i esun di *Biblioteca Nazionale Centrale* di Florensia (F) ta ricamente iluminá ku vignetnan narrativo.

## Bibliografia
*
Libro de buen amor

E ***Libro de buen amor*** ("Buki di bon amor"), konsiderá komo un di e obranan maestro di poesia spaño, ta un relato pseudobiográfiko di aventuranan romántiko di Juan Ruiz, e arzo-saserdote di Hita, ku su vershon mas bieu ta data di 1330; e autor a komplement'é ku revishon i ampliacion na 1343.

E obra ta konsiderá komo e mihó pieza di e género medieval konosí komo "mester di kleresia".

E buki ta kuminsá ku orashon i un guia tokante kon pa lesa e obra, siguí pa storianan, kada un di nan ta kontené un historia moral i hopi bia komiko.

E buki ta kontené un kolekshon heterogéneo di diferente material uní rònt di un supuesto narashon outobiográfiko di e amornan di e outor, kende e ta representá e karakter episódiko di Don Melón de La Huerta den parti di e buki. Den e buki, tur e strato di e sosiedat spaño di e periodo di e baho-medieval ta representá dor di su amantenan.

Fabula i apólogonan ta interkambiá den e argumento prinsipal ku ta konsistí den un kolekshon di ehèmpel. Tambe por haña alegoria, moralidat, sermon i kantika di siegu i di skolnan di tipo goliardo. Tambe ta inkluí komposishonnan líriko profano (*serranillas*, hopi bia paródiko, derivá for di e pastorelas) huntu ku otro religioso, manera himno i kopla na e Birgen òf na Kristu.
Tuatha Dé Danann

E **Tuatha Dé Danann** (Irlandes: [ˈt̪ˠuə(hə) dʲeː ˈd̪ˠan̪ˠən̪ˠ], ku ta nifiká "e hendenan di e dios Danu"), tambe konosí pa e nòmber anterior **Tuath Dé** ("tribù di e diosnan"), ta un rasa sobrenatural den mitologia irlandés. Take re ku hope danata representá diosnan di Irlanda gaeliko prekristiano.

E Tuath Dé ta ser representá hopi biaha komo rei, reina, druida, bardo, guerero, héroe, kurador i artesanonan ku tin poder sobrenatural. Nan ta biba den E Otro Mundu, pero nan ta interkambia ku hende i mundu humano. Nan ta asosiá ku e *sídhe*: tumba funerario antiguo prominente manera Brú na Bóinne, ku ta entrada pa reino di E Otro Mundu. Nan rivalnan tradishonal ta e Fomorianonan (Fomoire), ku por representá e podernan destruktivo di naturalesa, i ku e Tuath Dé a derotá den e Bataya di Mag Tuired. Miembronan prominente di e Tuath Dé ta inkluí e Dagda (e dios grandi); e Morrígan ("e gran reina" òf "reina fantasma"); Lugh; Nuada; Aengus;; Brigid; Manannan; Dian Cecht e kurandera; i Goibniu e herrero, un di e *Trí Dé Dána* ("tres diosnan di ofisio"). Varios di e Tuath Dé ta relashoná ku diosnan selta antiguo: Lugh ku Lugus, Brigit ku Brigantia, Nuada ku Nodons, Ogma ku Ogmios i Goibniu ku Gobannus.

E tekstonan di e Edad Media tokante e Tuath Dé a ser skirbí dor di kristian. Tin biaha nan tabata splika e Tuath Dé komo angelnan kai ku no tabata ni kompletamente bon ni malbado, òf hende di ántes ku a bira hopi hábil den magia, pero varios eskritor a rekonosé ku por lo ménos algun di nan tabata dios. Algun di nan tin diferente nòmber, pero den e storianan hopi bia nan ta parse di ta diferente karakter. Originalmente, e nombernan aki probablemente tabata representa diferente aspekto di e mesun dios, mientras ku otronan tabata nombernan regional.

E Tuath Dé eventualmente a bira e *aes sídhe*, e *sídhe*-folk òf "fée" di folklore despues.
Folklor oropeo

**Folklor oropeo** òf **folklor oksidental** ta referí na folklor di e mundu oksidental, spesialmente ora ta diskutí komparativamente.  E historia di kristianidat durante e edat moderno a resultá den un kantidat di tradishon ku ta kompartí den hopi kultura étniko i regional oropeo.

Esaki ta referí spesialmente na tradishonnan komun basá riba mitologia kristian, esta, sierto punto komun den selebrashon di Pasku, manera e diferente portadónan di regalo di Pasku òf e kustumbernan asosiá ku Dia di e Difunto.

Ademas, tin sierto gestonan of praktika ku ta ser haya den gran parti di mundo oksidental, manera toka madera of kruza dede.
Formacion di gobierno

Un **formacion di gobierno** ta e proceso den un democracia parlamentario den cua, despues di eleccion y e reunion di parlamento den un composicion nobo, ta forma un gobierno nobo, basa riba e composicion nobo. Normalmente esaki ta sucede solamente den sistemanan cu representacion proporcional, na momento cu ningun di e partidonan den parlamento ta logra un mayoria absoluto. Den e caso ey, mester di dos of mas partido pa obtene mayoria di voto den parlamento, y pues pa por goberna na un forma stabiel, cu un gobierno mayoritario. E partidonan aki despues conhuntamente ta forma un gobierno di coalicion.

Si partidonan declara un preferencia pa un coalicion particular prome cu eleccion, esaki por tin un influencia grandi riba e resultado di e eleccion. En general, e partido politico cu haya mas voto den eleccion tin e chens mas grandi di bira parti di e gobierno nobo. Normalmente e partido aki ta provee ​​e prome minister of premier. E reparticion di puestonan ministerial entre e diferente partidonan den e coalicion hopi biaha ta proporcional na e ratio di asiento den parlamento. Preferencianan ideologico por drenta den wega den e division aki. Por ehempel, un partido socialista por tin un preferencia pa provee ​​e minister di empleo o asuntonan social, y un partido berde e minister di asuntonan di medio ambiente. Metanan di carera personal di ministernan potencial tambe por hunga un rol.

Den mayoria sistema e formacion ta wordo dirigi pa un formado. Normalmente esaki ta e persona cu despues ta asumi e posicion di hefe di gobierno.
Parlamento

**Parlamento** ta e organo deliberativo mas halto den un estado constitucional democratico. E ta constitui pa representantenan eligi pa pueblo, cu ta hunga un rol esencial den e desaroyo di actonan legislativo y ta eherce control riba e poder ehecutivo den su totalidad of den su partinan. E nomber ta deriva for di e palabra Frances *parler*, cu ta nifica “papia”; un parlamento ta un combersacion, un discusion, pues un reunion unda hende ta discuti asuntonan. Un organo representativo ta wordo yamá parlamento solamente den un sistema parlamentario, su contrapartida den un sistema presidencial ta wordo yama un congreso.

Na 194 pais rond mundo ta existi un parlamento, di cua 60 tin un sistema bicameral. E mayoria tin un sistema unicameral. 

## Funcion
Un parlamento tin kuater funcion.
* Funcion representativo. Miembronan di parlamento ta representa e pueblo y pues ta forma e link entre sociedad (e pueblo) y e sistema politico.
* Funcion legislativo. Parlamento ta e poder legislativo. En realidad, esaki hopi biaha ta tuma luga den consulta cu gobierno, cu hopi biaha ta entrega proyectonan di ley.
* Funcion deliberativo. Esaki ta e funcion di parlamentarionan pa debati riba proyectonan di ley nobo. Na Merca, *filibustering* ta wordo uzá pa pospone votacion riba proyectonan di ley mas tanto posibel.
* Funcion di control. Miembronan di parlamento ta vigila di aserca e funcionamento di gobierno. Calculacionnan di Controlaria General por wordo uza, entre otro, pa controla si e poder ehecutivo ta atene su mes na e presupuesto y ta gasta placa di estado responsabelmente. Un medio special di control ta esun di e 'comision di investigacion parlamentario', unda parlamento ta nombra un comision pa investiga e causa di un eror serio den un area di politica specífico y pa haci recomendacionnan a base di esaki.
Mayoria absoluto

**Mayoria absoluto** ta e circunstancia cu ta sucede den un votacion ora un candidato of proposicion ta obtene mas cu mitar di e votonan.

## Sistema parlamentario
Generalmente, den sistemanan parlamentario y, adicionalmente, den cualke organo colegial publico of priva, ta bisa cu un mayoria absoluto ta necesario ora e votacion riba un asunto entrega pa consideracion ta rekerí, ​​pa su aprobacion, un mayoria igual o mas grandi cu mitar mas uno di e cantidad total di miembro di e organo of camara en cuestion, sea cu nan ta presente na su sesion of no.

Den e caso aki ta tene cuenta cu e cantidad di miembro cu ta forma e cuerpo, no esnan presente, di tal manera cu si e mayoria di miembro presente no ta representa e mayoria absoluto di e miembronan total, esey lo blokea e aprobacion di e acuerdo. Di mes manera, ta tene cuenta den e calculacion cu miembronan, no solamente esnan cu por eherce nan derecho na e momentu ey, pero tambe esnan cu, pa varios motibo, no por - sea pasobra nan ta ausente, malo of inactivo - tanten cu nan no a ser reemplasa.

## Eleccionnan
Den e eleccionnan di algun pais, e concepto di *mayoria absoluto di votonan valido emiti* ta ser uzá pa dicidi si un candidato a wordo eligi of no, of pa establece un mayoria absoluto den parlamento.

Den caso cu ningun candidato alcansa e mayoria absoluto menciona, por tin un mecanismo electoral di un di dos buelta o un buelta entre e dos candidato cu mas tanto voto, o por establece cu algun instancia, generalmente parlamento of congreso, ta skohe e ganado.
Gobierno di coalicion

Un **gobierno di coalicion** ta un colaboracion entre dos of mas partido politico, normalmente cu un mayoria di asiento den parlamento, cu ta sostene un gobierno pa e por logra algun di su obhetivonan. Un gobierno di coalicion ta constitui, completamente of pa gran parti, di minister y secretarionan di estado di e partidonan den e coalicion.

Coalicion di gobierno ta tuma luga den casi tur pais unda e parlamento ta wordo eligi pa medio di e sistema di representacion proporcional, y den e circumstancia cu ningun di e partidonan político participante por goberna su so a base di un mayoria di voto.

Tin biaha ta sosode cu e partidonan di coalicion hunto no tin mayoria mas. Dependiendo di e asunto, e coalicion por trata despues di haya suficiente sosten di otro partidonan, esaki ta wordo yama: “gobernando cu mayoria variabel”.
Formado

Un **formado** ta un persona cu ta forma un gabinete den cuadro di un formacion di gobierno. Esaki ta sosode den paisnan cu un sistema parlamentario y representacion proporcional manera Belgica, Hulanda, Luxemburgo, Italia, Israel y Czechia. Como cu partidonan politico rara bes tin un mayoria absoluto den parlamento, un gobierno mester wordo forma door di varios partido, den cual e formado ta hunga un rol di mediador.

Den mayoria pais e formado ta wordo nombra door di e hefe di estado.

## Informado
Denter di Reino Hulandes, tambe conoce un informado, introduci pa prome bes na 1951 na Hulanda. E rol di informado ta precedi y ta haci e rol di formado bira mas chikito. Den mayoria caso, e informado ta explora posibel coalicionnan y ta generalmente encarga cu e negociacion entre e partidonan politico. E informado usualmente ta bini di e partidonan politico cu ta forma e nucleo di e probable gabinete nobo of di e partido cu a bira esun di mas grandi of a bay mas dilanti den eleccionnan. Hopi biaha nan ta hende riba un distancia relativo di politica cu ta considera nan nombramento como honorabel, aunke experencia, experticio y e escogencia por hunga un papel importante den henter e proceso. Por nombra un of mas informado, simultaneo o sucesivo. E formado ta wordo nombra solamente ultimo pa aserca y entrevista e ministernan candidato y secretarionan di estado. E por ta e mesun persona cu tabata informado, pero esaki no ta strictamente rekeri. 

Na Aruba, Corsou y Sint Maarten e (in)formado ta wordo nombra door di e gobernador di e respectivo teritorio siendo e representante di e hefe di estado. Desde 2012, Tweede Kamer na Hulanda ta nombra e (in)formado.

## Mira tambe
* Politica
Coalicion

**Coalicion** ta un aliansa, frente, liga, union, confederacion of acuerdo entre dos òf mas grupo, partido òf estado pa alcansa un meta comun. 

En particular, e palabra ta wordo uza pa un aliansa entre partidonan politico cu hunto tin un mayoria di voto den parlamento. Na nivel nacional ta referi na esaki como e coalicion di gobierno.

Otro ehempelnan ta coalicionnan entre pais of companianan kapitalista cu e obhetivo di hiba accion conhunto of coalicionnan militar specifico, manera den e Guera di Golfo di 1990-1991.

## Mira tambe
* Gobierno di coalicion
Historia di Hulandes

**[[Hulandes]]** ta un idioma indo-oropeo germániko ku ta ser papiá prinsipalmente na Hulanda, Flandria i Sürnam. E ta estrechamente relashoná ku e otro idiomanan germániko oksidental: ingles, fries, alemán, baho-sakson, luxemburges, yiddish i e idioma afrikaans.

Hulandes tin komo antepasado tempran e baho-frankonio antiguo, un kolekshon di dialekto istvaeóniko ku a surgi despues di aña 500 komo resultado di diferensiashon dialektal den e grupo germániko oksidental. Esaki ta partialmente debí na dos desaroyo: e sonido Ingvean ta kambia rònt di Laman di Nort, i e sonido alto-aleman ta kambia den sur di Alemania, Suisa i Austria, ku a move den direkshon kontrario i den forma debilitá den Oropa Oksidental. E baho-frankonio antiguo for di 800 tambe ta yamá hulandes antiguo huntu ku e dialekto di kosta ingveoniano, ku desde 1150 ta evolushoná den e dialektonan di hulandes medio.

For di 1550, bou di influensia di e lucha pa uniformidat i standarisashon, e hulandes nobo a desaroyá for di e dialektonan aki. E idioma aki tabata influensiá pa e dialektonan flamenko i brabant i despues pa e dialekto hulandes. Ademas, limburges a hunga un ròl, i na un medida mas chikitu tambe e dialektonan di nortost: e idioma baho-sakso. Gradualmente, e idioma papiá i skirbí ta separá. De echo, den siglo 17 un idioma skirbí a surgi ku awe ta parse rígido i artifisial, prinsipalmente debí na e influensia fuerte di e bokabulario di franses i e gramátika di latin. Un desaroyo inverso ta tuma lugá for di fin di siglo 19, ora e idioma papiá i skirbí a krese huntu atrobe den hulandes moderno.

## Desendensia di hulandes

E evolushon di hulandes moderno, kontemporáneo por wòrdu presentá den un liña kontinuo (palu di desendensia) di e siguiente manera: proto-indo-oropeo - proto-germániko - franco - baho-franconiano antiguo (hulandes antiguo) - hulandes medio - hulandes. E potrèt ta mustra e relashon ku e otro idiomanan germániko denter di e famia di idiomanan indo-oropeo, señalando ku e idioma germániko oksidental no tabata un idioma históriko, sino un término pa denotá relashonnan lingwístiko entre idiomanan komo resultado di desaroyonan posterior. Thomas Young tabata e promé pa usa e término “indo-oropeo” na 1813. E término aki a bira e nòmber standart for di e tempu ei. Solamente na Alemania e término “indo-gérmániko” ta wòrdu usá mas tantu, ku e idea ku germániko ta representá e rama mas oksidental i indio e rama mas oriental.
Trias politica

**Trias politica**, **doctrina di tres poder** of **separacion di poder**, ta un teoria tocante e constelacion di un estado, den cual e estado ta dividi den tres organo cu entre nan mes ta vigila e funcionamento di otro. E division usual ta encera un poder legislativo cu ta traha leynan, un poder ehecutivo cu ta eherce e gobernacion diario di e estado segun ley vigente y e implementacion di esaki un poder hudicial ta test contra ley. E division aki ta data for di e trabou di Montesquieu (1689-1755), filosofo di e Iluminacion Frances, kende cu e sistema aki di gobernacion a formula un alternativa pa e absolutismo Frances.

Mayoria di e estadonan nacional ta opta pa e mesun distribucion di poder: e tres piramida di poder ta ser representa nacionalmente pa:

* e legislatura cu un parlamento;
* e poder ehecutivo cu un monarca (cu un prome minister cu normalmente ta eherce poder) of un presidente eligi;
* e poder hudicial cu ta encabesa pa un corte constitucional.
Den varios autoridad riba nivelnan mas abou a copia e structura di e tres piramida aki; por ehempel na Hulanda den e provincia y mas abou e municipio òf otro unidadnan local.

Te cu e Edad di Iluminacion, nunca no a filosofia tocante e manera cu poder tabata wordo eherce. Entre e filosofonan di Iluminacion, tabata principalmente Charles Montesquieu cu a wordo inspira pa e *Staten-Generaal*, e parlamento di Hulanda y e periodo consular den Imperio romano. Despues di e Revolucion Frances di 1789, e concepto di Montesquieu a bira conoci y a instalá un triunvirato cu a garantisa poder ehecutivo (defensa, orden publico y impuesto) y un conseho decretal cu ta tuma y registra tur tipo di desicion. Ora Napoleon Bonaparte a yega na poder, el a podera di e poder ehecutivo (specialmente defensa), y a laga hinca tur legislacion los den e Codigo di Napoleon, ademas di a tene e Senado ocupa tambe como contado. El a converti su politica den un tipo di piramida di pueblo, ciudad, prefectura y departamentonan, cu banda di dje un piramida igual di e poder hudicial.
Estado (politica)

Un **estado** ta un organisacion politico herarkico cu ta eherce autoridad riba un pais. Autoridad estatal ta wordo legitima pa un forma di derecho, di cua su cumplimento ta wordo retene pa medio di e monopolio di forsa, esta e derecho exclusivo di gobierno pa uza forsa.

Den ciencia politico, e concepto moderno di soberania ta wordo agrega na e definicion aki, pero den historia y antropologia esaki no ta ser considera un caracteristica esencial, di manera cu por papia tambe di estadonan prome ku tempo moderno.

## Componente
E estado moderno ta compone pa un serie di elemento specífico cu ta dun’e su caracteristicanan principal. E elementonan aki ta (segun derecho internacional):

* Poblacion. E poblacion ta consisti di e ciudadania di e estado.
* Teritorio. E teritorio ta determina e zona geografico den cua e estado por eherce su podernan, pues tin cu percura pa demarcacion di su teritorio, riba tera, riba lama y den laira.
* Organisacion politico y huridico. E organisacion aki tin como meta pa garantisa e conservacion y continuidad di e nacion denter di su teritorio. E organisacion ta expone tres característica: personalidad moral, soberania y ehercicio di podernan.

## Mapa politico di mundo
Un sinonimo comun di estado ta pais, pero e palabra ey tin mas nificacion manera: pida tereno agricultural, bienes rais personal, contrali di laman. Ta sosode cu un estado (forsa of boluntariamente) ta transferi parti di su poder pa un otro estado, of cu estadonan ta transferi, pa medio di un relacion federal of confederal, un parti di nan autoridad pa un estado general. Den e ultimo caso nan ta bira estadonan constituyente di e organisacion cumbre.
Johan Rudolph Thorbecke

**Johan Rudolph Thorbecke** (☆ 14 di yanüari 1798 na Zwolle  – † 4 di yüni 1872 na Den Haag) tabata un estadista hulandes di signatura liberal. E ta wòrdu konsiderá komo e fundadó di e sistema parlamentario na Hulanda.
Masoud Pezeshkian

**Masoud Pezeshkian** (perso: مسعود پزشكيان‎) (☆ 29 di sèptèmber 1954 na Mahabad) ta un siruhano kardiako i polítiko iraní. El a keda elegí komo presidente di Iran dia 5 di yüli 2024. E ta e di nuebe presidente di e pais desde e Revolushon Irani (1978-'79). Anteriormente e tabata minister di Salú i Edukashon Médiko entre 2001 i 2005 den e gobièrnu di Mohammad Khatami. Pezeshkian a wòrdu elegí gobernador di e condadonan di Piranshahr i Naghadeh den e provinsia di Azerbaiyán Oksidental durante añanan 1980. El a partisipa den e elekshon presidensial di 2013, pero a retirá despues. Pa e elekshon presidensial di 2021, el a wòrdu rechasá. Despues ku su kandidatura a wòrdu aprobá dia 5 di yüli 2024, Pezeshkian ta gana e elekshon presidensial di 2024 den un di dos buèlta ku 54.76% di e voto popular.

Pezeshkian ta konosí komo un polítiko moderá i reformista ku ke mehorá lasonan ku mundu oksidental.
Preto

**Preto** (Corsou/Boneiro: pretu) ta e color cu ta resulta di e ausencia of absorbacion di luz visibel.

## Etimologia
*Preto* den Papiamento ta fia di Portugues (*preto*) y idioma crioyo caboverdiano (*kabuverdianu*: *prétu*). E palabra *preto* (Portugues) a pasa door di evolucion linguistico y semantico cuminsando na e sentido pa nifica 'primi' of 'preta', 'denso' of 'diki' y ultimamente pa nifica e color 'preto' of 'scuridad'. 

*Preto* a deriva di Gayego unda e tabata nifica color 'preto', y e forma antiguo *préto* (forma moderno: *perto*) tabata nifica 'cerca' of 'cercania'. Esakinan a deriva di *apreto* cual ta bini di e verbo *apretar* (forma moderno: *apertar*) cual tabata nifica 'primi', 'preta', of 'klem'. E verbo 'apretar' mes ta deriva di e combinacion di e palabranan *appectorāre* ('pa primi contra e pecho') y *premere* ('placha', 'kinipi') y ultimo *appectorāre* mes ta deriva di e palabra *pectus* *-oris* ('pecho') di Latin bieu. Alrededor di aña 1000 *apretar* no tabata asocia mas cu *pechos* (deriva di *pectus*) y pa aña 1600 *apretar* a gara importancia linguistico pa motibo di avancenan den civilisacion.  

Prome cu e reformacion di ortografia na Portugal di aña 1945, *preto* ainda tabata accentua cu un accento *circumflexus* (Latin; ^): *prêto* (ortografia bieu).

## Arte

Segun Antonius van Koolwijk e butushi of potchinan descubri di tempo pre-colombiano pinta cu color preto, ta e color mas raro entre e otro colornan descubri, esta cora, bruin, y blanco. Ademas, na Aruba, e color preto den pintura di cueba tambe ta esun mas raro.

## Asociacion y simbolo
Blanco y preto hopi biaha a ser describi como conceptonan opuesto; particularmente cla y scur, bon y malo, positivo y negativo. Sinembargo, tin casonan cual preto ta nifica *forsa*. Por ehempel, antes den e zolder di un cas di shon di un famia blanco, un boter di glas ta wordo poni cu un popchi preto simbolisando forsa y salud. 

### Etnografia
E terminologia 'preto' ta wordo uza pa describi hende di color. Blanco tabata un ideologia anticua asocia cu cabayero, shon, doño, y homber liber. Asina, propiedadnan priva tabata yama *tera di blanco*. Ademas, e idea cu un hende di color ta casa cu un hende cla ta yama *drecha famia* y den e caso contrario; *daña famia*.  

### Idioma
Un cultura di berguensa a reina paden di e poblacion preto di islanan ABC cu tabata confronta tur dia pa nan color di cuero. Debi na ideologianan discuida cu tabata di relevancia pa es mas cla. Sinembargo, e idioma tambe a hunga un punto fiho  den sostene e ideologianan aki den forma eufemistico. Por ehempel, un *bon color* tabata referi na un color di cuero mas cla y al contrario *mal color* pa esnan mas scur. Tambe *habri color*; es cu ta remedia nan color di cuero pa mustra mas cla. Ademas, esnan blanco tabata *naturalmente* considera como bunita: *blanco-bunita*, y *preto-mahos* pa e partido opuesto. Asina tambe pa motibo di cultura di berguensa paden di grupo di hende preto y psicologia di desbentaha cu esaki tabata trece cune, tabata considera nan mes *hende di color tristo*.
Ella Tromp-Yarzagaray

**Alicia Angela Tromp-Yarzagaray** (☆ 17 di december 1944 na Aruba) ta un ex-politico Arubiano di e partido Movimiento Electoral di Pueblo. E tabata e prome hende muhe cu a ocupa e funcionnan di Minister di Finansa y Minister Plenipotenciario di Aruba.

## Biografia
Despues di a gradua di MULO, Ella a optene diploma den accounting, MBA, y LO-handelskennis. Inicialmente, el a traha den comercio, pero a muda pa enseñansa na 1976. Aki el a traha como docente na ETAO, despues como docente economia na La Salle College, y finalmente como docente na MAO.

Ella Tromp su carera politico a cuminsa na 1989. Riba e lista di MEP, el a tuma parti na e eleccionnan di parlamento di Aruba na 1989, 1993, 1994, 1997, 2001 y 2005. Tromp tabata miembro di Parlamento di Aruba den oposicion for di october 1994 te cu october 2001, y durante e periodo aki a sinta den directiva di partido MEP. 

Di 1989 te 1991 el a traha na e gabinete di prome minister. Dia 9 di maart 1991 el’a wordo nombra como minister plenipotenciario den gabinete Oduber I, un funcion cual el’a ocupa te cu 1 di maart 1993. E tabata e prome hende muhe den historia di e pais cu a ocupa e funcion aki. Tambe e tabata e prome hende muhe cu a wordo nombra como Minister di Finanza, funcion cu el a ocupa durante gabinete Oduber II. Durante su periodo como Minister di Finansa, Obra Publico y Salubridad Publico, di 1993 pa 1994, un disputa a surgi entre e partnernan di coalicion PPA y ADN, cu a resulta den eleccionnan trempan. Como Minister di Finanza, el a mantene control firme riba e gastonan di gobierno y na 1993 a logra logra un surplus presupuestario pa prome biaha desde Aruba su status aparte. For di 30 di october 2001 te cu 1 di december 2005, el a fungi atrobe como Minister Plenipotenciario den gabinete Oduber III. Despues di e retiro di Christina van den Berg-de Freitas dia 1 di september 2008, el a wordo nombra como Gobernador interino di Aruba.  El’a renunsiá dia 1 di november 2016, y a wordo sigui pa Yvonne Lacle-Dirksz.

## Distincion
Tromp a wordo otorga e Orden di Francisco de Miranda (Primera Clase) door di Venezuela na 1992 pa su servicionan como representante di Aruba den e organo di Reino, mecanismo consultativo entre Venezuela, Hulanda, Antias Hulandes y Aruba, di 1989 pa 1991. Desde 1994 e ta Cabayero den e Orden di Leon Hulandes.
Mervin Wyatt-Ras

**Mervin Glorinda Wyatt-Ras** (☆ 20 di october 1961) ta un politico Arubiano. Desde 28 di maart 2025 e ta minister di Asuntonan Social, Salud Publico, Cuido di Adulto Mayor y Adicto. E tabata miembro di parlamento di Aruba di 20 di october 2001 pa 28 di maart 2025 y tabata fo'i aña 2021 e parlamentario cu a sinta mas largo den parlamento. Durante su periodo como parlamentario el a sirbi na dos ocacion como presidente di parlamento.

## Bida y carera
Wyatt a lanta den e bario di Savaneta. Entre 1980 y 1988 el a studia ortopedagogia na Universidad di Groningen. Den su tempo di studiante e tabata co-fundador di e organisacion di studiante Arubiano “Grupo Aruba” (1986), e grupo di hende muhe Arubiano “COMER” y Intercultureel Vrouwenoverleg Noord-Nederland, afdeling Groningen "IVONNE" (1987).

Na momento cu el’a regresa Aruba, el’a traha 12 aña na Departamento di Asuntonan Social, unda el’a brinda asistencia psicosocial y terapia na muchanan, hobennan y nan sernan keri for di e departamento di Dificultadnan di Bida y Famia. El a participa den varios comision oficial, incluyendo e comision di Derechonan Humano, e comishon Buro Dokter di Confiansa y e comision di Abuso di Mucha, y tambe tabata activamente enbolbí den cursonan di entrenamento pa trahadonan di bienestar y docentenan. 

Mervin Wyatt-Ras ta casa cu Trey Wyatt, yiu homber di Oscar S. Wyatt jr., empresario Mericano di industria petrolero y fundado di The Coastal Corporation cual tabatin presencia na Aruba den añanan 1990.

### Carera politico
Wyatt a bira politicamente activo na 2001. Den e eleccionnan e aña ey el’a adkiri un asiento den parlamento di Aruba. El’a retene su asiento den tur eleccion cu a sigui; despues di e eleccion na 2021 Wyatt tabata e parlamentario cu mas largo a sirbi den parlamento. 

Na december 2010, Wyatt-Ras, hunto cu Marisol Lopez-Tromp, a vota contra e liña di fraccion di MEP pa corta den pensioen y aumenta edad di pensioen di minister y parlamentarionan activo. E gobierno di Aruba tabata enfrenta cu carganan financiero pisa. Pa loke ta trata e ministernan, e areglo nobo lo resulta mesora den un spaarmento di AWG 5 miyon. Parlamentarionan sinta tambe lo perde nan posicion huridico. Despues di 19 ora di debate, e miembronan di parlamento a vota cu 15 voto na fabor, 5 contra y 1 abstencion. Wyatt y Lopez a wordo expulsa for di e fraccion despues, pero a sigui como miembro independiente di parlamento te na final di e periodo parlamentario. Net prome cu eleccion di 2013, Wyatt-Ras a uni na AVP.

E tabel aki bou ta mustra e resultadonan di su participacion den eleccionnan parlamentario entre 2001 y 2024.  

Dia 28 di maart 2025 Wyatt-Ras a asumi e funcion di minister den gabinete AVP-FUTURO, motivo pa cual el a retira como parlamentario.

## Link externo
*http://www.parlamento.aw
Islanan Pitcairn

**Islanan Pitcairn** (ingles: **Pitcairn Islands**) ta un grupo di sinku isla meimei di Isla di Pasku i Tahiti, di kua solamente e isla prinsipal di Pitcairn ta habitá. E islanan ta forma un teritorio ultramar bou di soberania di Reino Uni.

E archipiélago ta situá den Oséano Pasífiko Sur na e punta ost di e islanan polinesio i ta e úniko teritorio britániko den e region ei. E ta un di e lugánan mas remoto na mundu, 5.300 kilometer for di e kontinente mas serka. Mas o ménos tres biaha pa aña un barku ta para, na kaminda for di Nueva Zelandia pa e kanal di Panama, pa entregá merkansia ku nan a pidi seis luna promé.

E islanan a wòrdu habitá pa promé biaha alrededor di aña 800 despues di Kristu. Den siglo 17, e último habitantenan a muri pa motibu di falta di kuminda, deforestashon i eroshon. E islanan ta mihó konosí pa e echo ku na un periodo den siglo 18 i 19 e úniko habitantenan tabata pasaheronan di *HMAV Bounty* ku a lanta kontra nan kapitan. Ademas, nan ta konosí pasobra, debí na nan lokalidat i status komo un Teritorio Ultramar Britániko, semper ta dia kla un kaminda den e Imperio Britániko.

Na 2020, e Islanan Pitcairn tabatin un poblashon di sinkuenta habitante.

## Historia
Pitcairn a wòrdu deskubrí na 1767 i a haña su nòmber for di e marinero ku a mir’é pa promé biaha; Robert Pitcairn. Na 1790 un grupo di rebelde a baha riba e barku *HMAV Bounty*. Huntu ku algun tahitiano, nan a skonde aki pa e gobièrnu britániko pa diesocho aña. Ora e barku merikano *Topaz* a redeskubrí e isla na 1808, a resultá ku solamente un rebelde (John Adams) tabata na bida ainda, i tambe un kantidat di hende muhé di Tahiti i un kantidat di mucha. E úniko pueblo riba e isla, Adamstown, a haña su nòmber.

Na 1838 e archipiélago a bira parti di e Imperio Britániko, komo parti di e Teritorionan Britániko di Ultramar.

Durante añanan, Pitcairn a wòrdu evakuá vários biaha, pero residentenan semper a regresá.
Interes general

E **interes general** (latin: *bonum commune*; hulandes: *algemeen belang*; ingles: *common good*) ta loke ta util, deseabel of necesario pa e bienestar di e pueblo den su totalidad. Aunke no ta facil pa defini cu precision, e termino ta fundamental den e discurso social y politico den un democracia. E no ta simplemente indica kico pueblo – si nan mester vota riba varios asunto, por ehempel – aparentemente kier. Lo contrario ta e *interes individual*, cu ta referi na preferensia of deseonan personal di indivíduonan.

Un bon indicacion di kico e interes general por inclui ta bini di e estadista liberal Johan Rudolph Thorbecke. Na final di un di su discursonan parlamentario na 1869, Thorbecke a bisa: *Si e unico pregunta ta kico e pueblo of e mayoria kier, e ora ey e pregunta di kico ta corecto, berdadero, bon y factibel ta disparce.*

E interes general pues, en principio, no ta relaciona cu loke un mayoria kier, ni cu e deseonan di, por ehempel, un organo administrativo, sino mas bien cu e principionan basico di e estado constitucional democratico, cu tambe ta tene cuenta cu e interesnan di minoria y di e individuo. Na Hulanda su base fundamental ta sinta awor den articulo 1 di Constitucion Hulandes: e trato igual di personanan door di e organonan administrativo competente.

Segun esaki, interes general no ta igual cu loke un mayoria kier ni cu e deseo di un organo di gobierno. En bes di esaki, e ta basa riba principionan di un estado di derecho democratico y constitucional. Esaki ta inclui respeto pa derechonan di minoria i di e individuo. Na Hulanda, e base di interes general ta refleha den articulo 1 di Constitucion Hulandes (*Grondwet*), cu ta garantisa trato igual pa tur persona di parti di e organonan gobernamental competente.

E interes general ta haña prioridad riba e interes individual, loke, por ehempel, ta haci expropiacion door di gobierno posibel (aunke sea contra un compensacion rasonabel).